ঠিক যেন ২০১৩-র পঞ্চায়েত নির্বাচনের পুনরাবৃত্তি। ভোট দিচ্ছেন ভোটার, আর ইভিএম-এর পাশে দাঁড়িয়ে তাঁকে নির্দেশ অথবা পরামর্শ দিচ্ছেন স্থানীয় তৃণমূলের কোনও নেতা।
এবারে ঘটনাস্থল মালদহের ইংরেজবাজার বিধানসভা কেন্দ্র। খোদ রাজ্যের মন্ত্রী কৃষ্ণেন্দুনারায়ণ চৌধুরী সেখানকার তৃণমূল প্রার্থী। ইংরেজবাজারের ১৬৩ নম্বর বুথে এদিন সকালে এক মহিলা ভোটার ভোট দেওয়ার সময়ে তাঁর পাশে দাঁড়িয়ে থাকতে দেখা যায় এক যুবককে। শুধু তাই নয়, কোন বোতাম টিপে ভোট দিতে হবে, তাও ওই ব্যক্তি মহিলা ভোটারকে দেখিয়ে দিচ্ছিলেন বলে অভিযোগ। পরে জানা যায়, যে ব্যক্তি ওই মহিলাকে ‘গাইড’ করছিলেন, তিনি তৃণমূলের একজন এজেন্ট। তাঁর নাম ইমরান শেখ। বুথের মধ্যে এই ঘটনা ঘটার পরেই অবশ্য নির্বাচন কমিশন পদক্ষেপ গ্রহণ করেছে।
মালদহের যে বুথে এই ঘটনা ঘটেছে, সেটি আবার মডেল বুথ। মডেল বুথে এই ঘটনা ঘটায় আরও অস্বস্তিতে পড়ে নির্বাচন কমিশন। ওই বুথের প্রিসাইডিং অফিসার সুস্মিতা সাহাকে দায়িত্ব থেকে সরিয়ে দেওয়া হয়। তৃণমূলের ওই অভিযুক্ত এজেন্টকেও বুথ থেকে বার করে দেওয়া হয়েছে।
 কোথায় ভোট দিতে হবে, দেখিয়ে দিচ্ছেন শাসক দলের নেতা। দেখুন সেই ভিডিও